## La Vicepresidència rep 56 manuscrits per a optar als Premis Literaris de Narrativa de Dones de 2024

*** La directora general d’Igualtat recorda que el concurs “pretén oferir una via a l’activitat creativa de les dones”
* La XXIV edició dels premis se celebra el pròxim 15 d’octubre amb motiu del Dia de les Escriptores**

La Vicepresidència i Conselleria d’Igualtat, Servicis Socials i Vivenda ha rebut 56 manuscrits per a optar als Premis Literaris de Narrativa de Dones de 2024, convocats per a promoure l’escriptura i la literatura de les dones a la Comunitat Valenciana.

La directora general d’Igualtat i de l’Institut de les Dones, Davinia Bono, ha recordat que el concurs “pretén oferir una via a l’activitat artística i creativa de les dones”.

Els premis celebren enguany la XXIV edició i s’entregaran el pròxim 15 d’octubre amb motiu del Dia de les Escriptores, que reivindica la labor i el llegat literari de les dones.

Este dia és una iniciativa de la Biblioteca Nacional d’Espanya, l’Associació Clàssiques i Modernes i la Federació Espanyola de Dones Directives, Executives, Professionals i Empresàries, que van triar el 15 d’octubre per la seua proximitat amb la festivitat de Teresa de Jesús, figura emblemàtica de l’excel·lència literària i espiritual femenina.

Davinia Bono ha destacat “el paper de les reconegudes professionals del món de l’escriptura i l’educació” que componen el jurat, integrat per la redactora i editora Carla Santángelo; la directora del Programa d’Estudis Cinematogràfics de la Wesleyan University d’Ohio, Eva Paris; la intèrpret de viola María Amparo Ponce, i la vicepresidenta de l’Associació Valenciana d’Escriptors i Crítics Literaris, Elia Saneleuterio.

Junt amb la qualitat literària de les obres, els criteris de valoració tindran en compte la coherència narrativa i la defensa dels valors no discriminatoris ni sexistes, així com la ruptura d’estereotips masculins i femenins tradicionals.

Els guardons estan dotats amb un primer premi de 2.000 euros i dos accèssits de 1.000 euros cada un, i quan es presenten obres d’autores pertanyents a associacions de dones, un dels accèssits serà necessàriament per a una d’estes autores.

A més, el jurat podrà concedir mencions especials sense dotació econòmica per a reconéixer la qualitat d’obres no premiades que la mereixen.

Al llarg de la seua trajectòria, els Premis Literaris de Narrativa de Dones han rebut més de 4.000 obres escrites en valencià i castellà per dones procedents de les diverses localitats de la Comunitat Valenciana.

Fecha: 10/08/2024